Izakhamizi Zithi Uhulumende Engalibali Abaswelayo Kubudget Yalonyaka
Zithi inengi labantu liphila impilo ephakathi kwembokodo lelitshe ngenxa yokungaqhubi kuhle kwezenotho osokutshiye abantu makhaza belahlekelwe yimisebenzi.
BULAWAYO — Uzulu usekhuthaze uhulumende ukuthi lapho kukhangelwa ukwabiwa kwemali komnyaka ozayo kuqakathekiswe inhlelo eziphathisa inhlalakahle kazulu, imali enengi isiwe kwezempilakahle, ukuphathisa abaswelayo kanye lezokulima. Izakhamizi zithi inengi labantu liphila impilo ephakathi kwembokodo lelitshe ngenxa yokungaqhubi kuhle kwezenotho osokutshiye uzulu elahlekelwe yimisebenzi kungakho akuqakathekiswe inhlelo ezizathuthukisa impilo zabantu. Isakhamuzi, uNkosikazi Sibusiso Tshuma, usebenzelana lasebekhulile abaswelayo. Uthi kufanele uhulumende aqakathekise inhlelo eziphathisa abaswelayo eze Social Welfare ngoba abantu abasenelisi ukuziselela ngenxa yomumo welizwe. Ethi kungumlandu kahulumende ukudinga imali eyeneleyo ukuvuselela inhlelo zokugcina intandane lasebekhulile, inengi labo elivele lalahlekelwa yimali elaliyigcinile ngenxa yokubhidlika kwenotho. Ezemfundo lazo bezingasaqhubi kuhle ngenxa yabazali abangasenelisi ukuhlawulela abantwababo ezikolo. Inhlelo ezifana leBeam ephathisa ukuhlawulela abantwana abaswelayo aluqhubi kuhle ngenxa yokusilela kwemali. Phezu kwalokhu ugatsha lwezemali solwaletha umthelo wengwalo ezingena elizweni oyisilinganiso samatshumi amane ekhulwini – 40% yentengo yawo. Isakhamuzi, uNkosikazi Nomagugu Nkomo uthi ibudget ezayo kumele iwususe lumthelo ngoba uzenza indleko zemfundo zikhwele uzulu yena evele engenelisi ukuhlawula indingeko ezikhona. Uthi amanyathelo anjengalu mthelo aveza ukuthi vele uhulumende kazi inhlupho zabantu abakhokhelayo. Uhlangothi lwezempilakahle ngolunye lalo oluqhutshwa ngemali ezivela kunhlanganiso ezitshiyeneyo ezizimeleyo. Lokhu sokulethe ukwesaba ukuthi lezinhlanganiso zingasusa usekelo lwazo iyozala nkomoni njengoba izibhedlela zikahulumende zivele zithwele nzima ukuphathisa bonke abadinga ukwelatshwa ngenxa yokusilela kwemithi kanye lemitshina eseyagugayo ingalungiswa. Ocubungula ezokuhlalisana kukazulu, uMnumzana Khumbulani Maphosa, uthi uhulumende kagcwalise isivumelwano seAbuja Declaration ukupha ugatsha lwezempilakahle itshumi lanhlanu ekhulwini -15% kubudget minyaka yonke. Uthi ukuthembela kunhlanganiso zamanye amazwe kuyingozi , ngoba lapho zithe zaphuma elizweni kuyasala kubonwa okwabonwa yingidi ithwele ilahle.